DECIZIA COMISIEI
din 29 aprilie 2009
privind închiderea conturilor agențiilor de plată din statele membre referitor la cheltuielile finanțate de Fondul European de Garantare Agricolă (FEGA), pentru exercițiul financiar 2008
[notificată cu numărul C(2009) 3217]
(2009/367/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolele 30 și 32,
după consultarea Comitetului pentru Fonduri Agricole,
întrucât:
(1)
În temeiul articolului 30 din Regulamentul (CE) nr. 1290/2005, Comisia, pe baza conturilor anuale prezentate de către statele membre, însoțite de informațiile necesare pentru închiderea conturilor și de un certificat privind integralitatea, acuratețea și veridicitatea conturilor și pe baza rapoartelor întocmite de organismele de certificare, închide conturile agențiilor de plată menționate la articolul 6 din regulamentul menționat.
(2)
În conformitate cu articolul 5 alineatul (1) al doilea paragraf din Regulamentul (CE) nr. 883/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR (2) se ține seama, pentru exercițiul financiar 2008, de cheltuielile efectuate de statele membre între 16 octombrie 2007 și 15 octombrie 2008.
(3)
Comisia a verificat informațiile prezentate de statele membre și le-a comunicat acestora, înainte de 31 martie 2009, rezultatele verificărilor sale, însoțite de modificările necesare.
(4)
Conturile anuale și documentele însoțitoare permit Comisiei să ia, pentru anumite agenții de plată, o decizie privind integralitatea, acuratețea și veridicitatea conturilor anuale prezentate. În anexa I sunt enumerate conturile închise per stat membru și sumele de recuperat de la statele membre sau de plătit acestora.
(5)
Informațiile prezentate de către alte agenții de plată necesită investigații suplimentare, conturile acestora neputând fi închise prin prezenta decizie. În anexa II sunt enumerate agențiile de plată în cauză.
(6)
În conformitate cu articolul 9 alineatul (4) din Regulamentul (CE) nr. 883/2006, orice depășiri ale termenelor-limită intervenite în cursul lunilor august, septembrie și octombrie sunt luate în considerare în decizia de închidere a conturilor. Unele dintre cheltuielile declarate de anumite state membre în perioada acestor trei luni din 2008 au fost efectuate după termenele-limită aplicabile. Prezenta decizie ar trebui, așadar, să stabilească reducerile corespunzătoare.
(7)
În conformitate cu articolul 17 din Regulamentul (CE) nr. 1290/2005 și cu articolul 9 din Regulamentul (CE) nr. 883/2006, Comisia a redus sau a suspendat deja un număr de plăți lunare din înscrierea în conturile de cheltuieli pentru exercițiul financiar 2008. Pentru a evita orice rambursare prematură sau temporară a sumelor în cauză, acestea nu ar trebui recunoscute prin prezenta decizie și ar trebui examinate în continuare în conformitate cu procedura de verificare a conformității în temeiul articolului 31 din Regulamentul (CE) nr. 1290/2005.
(8)
În temeiul articolului 32 alineatul (5) din Regulamentul (CE) nr. 1290/2005, 50 % din consecințele financiare ale nerecuperării sumelor cheltuite în urma unor nereguli vor fi suportate de statul membru în cauză în cazul în care recuperarea nu se produce în termen de patru ani de la prima constatare administrativă sau judiciară sau în termen de opt ani în cazul în care acțiunea de recuperare este preluată de instanțele naționale. Articolul 32 alineatul (3) din regulamentul menționat obligă statele membre să înainteze Comisiei, împreună cu conturile anuale, un raport de sinteză asupra procedurilor de recuperare inițiate ca urmare a neregulilor. Normele de aplicare privind obligația statelor membre de raportare a sumelor care trebuie recuperate sunt stabilite prin Regulamentul (CE) nr. 885/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 în ceea ce privește autorizarea agențiilor de plăți și a altor entități precum și lichidarea conturilor FEGA și FEADR (3). Anexa III la regulamentul menționat conține tabelul pe care statele membre au trebuit să îl furnizeze în 2009. Pe baza tabelelor completate de statele membre, Comisia ar trebui să decidă cu privire la consecințele financiare ale nerecuperării sumelor cheltuite în urma unor nereguli mai vechi de patru sau, respectiv, de opt ani. Prezenta decizie nu aduce atingere deciziilor de conformitate ulterioare, în temeiul articolului 32 alineatul (8) din Regulamentul (CE) nr. 1290/2005.
(9)
În temeiul articolului 32 alineatul (6) din Regulamentul (CE) nr. 1290/2005, statele membre pot decide să nu procedeze la recuperare. O asemenea decizie poate fi luată numai în cazul în care costurile deja suportate și cele estimate a fi suportate depășesc valoarea care trebuie recuperată sau în cazul în care recuperarea se dovedește imposibilă din cauza insolvenței, înregistrate și recunoscute în temeiul legislației naționale, a debitorului sau a persoanelor responsabile din punct de vedere juridic pentru neregulă. În cazul în care această decizie este luată în termen de patru ani de la prima constatare administrativă sau judiciară sau în termen de opt ani, în cazul în care acțiunea de recuperare este preluată de instanțele naționale, consecințele financiare ale nerecuperării ar trebui să fie suportate în proporție de 100 % din bugetul comunitar. În raportul de sinteză menționat la articolul 32 alineatul (3) din Regulamentul (CE) nr. 1290/2005, sunt indicate sumele pentru care statul membru a decis să nu procedeze la recuperare și motivele luării deciziei respective. Aceste sume nu sunt imputate statelor membre în cauză și, în consecință, sunt suportate din bugetul comunitar. Prezenta decizie nu aduce atingere deciziilor de conformitate ulterioare, în temeiul articolului 32 alineatul (8) din regulamentul menționat anterior.
(10)
În conformitate cu articolul 30 alineatul (2) din Regulamentul (CE) nr. 1290/2005, prezenta decizie nu aduce atingere deciziilor luate ulterior de către Comisie privind excluderea de la finanțarea comunitară a cheltuielilor care nu au fost efectuate în conformitate cu normele comunitare,
ADOPTĂ PREZENTA DECIZIE:
Articolul 1
Cu excepția agențiilor de plată menționate la articolul 2, prin prezenta decizie se închid conturile agențiilor de plată ale statelor membre referitoare la cheltuielile finanțate de Fondul European de Garantare Agricolă (FEGA), aferente exercițiului financiar 2008.
În anexa I sunt stabilite sumele de recuperat de la fiecare stat membru sau de plătit acestuia, în conformitate cu prezenta decizie, inclusiv cele care rezultă din aplicarea articolului 32 alineatul (5) din Regulamentul (CE) nr. 1290/2005.
Articolul 2
Pentru exercițiul financiar 2008, conturile agențiilor de plată din statele membre referitoare la cheltuielile finanțate de FEGA, stabilite în anexa II, sunt disociate de prezenta decizie și vor face obiectul unei decizii ulterioare de închidere de conturi.
Articolul 3
Prezenta decizie se adresează statelor membre.
Adoptată la Bruxelles, 29 aprilie 2009.